ועדת הפנים ואיכות הסביבה, כנסת 15, פרוטוקול מספר 174, 2000-11-08 10:00

דוד אזולאי: אני פותח את הישיבה.

דוד אזולאי: על סדר-היום דחיית הבחירות במועצה מקומית בסמ"ה ומעלה עירון.

דוד אזולאי: שתי המועצות הללו הן מועצות ממונות שהוקמו לפני כשמונה שנים.

דוד אזולאי: לאחר מכן, בשלב ראשון הן היו מועצה אזורית ולאחר מכן פוצלו לשתי מועצות מקומיות.

דוד אזולאי: מאז שהן פוצלו למועצות מקומיות, למעשה על פי החוק הבחירות שם היו צריכות להיערך ב-1 בפברואר 2001.

דוד אזולאי: פנו אלי מספר תושבים מהיישובים הללו והעלו בפנינו טענה שמבחינתי לפחות נשמעה צודקת, והיא שכל הליך הבחירות, הגשת המועמדים והגשת הרשימות, יחול בתקופת הרמדאן.

דוד אזולאי: אני התייעצתי עם כל מיני אנשים ועל סמך זה פניתי לשר חיים רמון וביקשתי ממנו לשקול את האפשרות לדחות את הבחירות האלה לתקופה יותר מאוחרת על מנת לאפשר לכולם לעבור את הרמדאן ואת החגים.

דוד אזולאי: ואכן השר חיים רמון הפנה אלי בקשה ב-5 באוקטובר ולפיה על-פי החוק, כדי לדחות את הבחירות הללו הוא חייב להתייעץ עם ועדת הפנים לגבי קביעת מועד לתאריך הבחירות, שעל פי בקשת השר יהיה ב-13 במרץ 2001.

דוד אזולאי: אני מבקש קודם כל לשמוע את נציגת משרד הפנים.

איילת פישמן: אין לי הרבה מה להוסיף לדברי היושב-ראש.

איילת פישמן: רק לציין שהתאריך 13 במרץ נבדק והוא חוקי.

אחמד טיבי: התאריכים פה נכונים.

דוד אזולאי: אני בטוח שגם לחברי הכנסת הערביים אין התנגדות לתאריך הזה.

דוד אזולאי: אבל אשמח לשמוע מכם, בבקשה.

מוחמד כנעאן: הבנתי שמדובר ב-13 במרץ.

דוד אזולאי: המלצת השר היא ל-13 במרץ.

דוד אזולאי: אנחנו יכולים לקבל את הבקשה, יכולים לא לקבל את הבקשה.

דוד אזולאי: זאת הזכות שלנו.

דוד אזולאי: המלצתי אליכם לקבל את בקשת השר מסיבות אובייקטיביות.

מוחמד כנעאן: אם התאריך הוא אחרי הרמדאן והחג זה בסדר.

דוד אזולאי: הבעיה היא שהגשת הרשימות תהיה בדיוק בתקופת הרמדאן.

דוד אזולאי: בחירות זה מתחים, זה לא פסטיבל.

דוד אזולאי: בתקופת הרמדאן להוסיף על הצום גם את המתח של הבחירות, אני לא הייתי ממליץ.

מוחמד כנעאן: בסדר.

דוד אזולאי: עורך-דין כבהא, בבקשה.

איהאב כבהא: אנחנו יזמנו את הפנייה בזמנו.

דוד אזולאי: נכון.

דוד אזולאי: שכחתי לציין שאתה בין היתר חתום על הבקשה הזאת.

איהאב כבהא: הפנייה היא של אוכלוסיה שלא מזוהית עם מפלגה כלשהי גם לא עם משפחה כלשהי.

איהאב כבהא: הטענה שלהם היא שהיות ומדובר בהליך בחירות ראשון צריך שהוא יהיה הליך יעיל וענייני.

איהאב כבהא: הליך כזה לא יכול להתקיים שעה שחלק נכבד מהאוכלוסיה מתמסר לקיום מצוות הדת.

איהאב כבהא: החלק הראשון הוא עניין צום הרמדאן שהוא משתרע לאורך כל חודש דצמבר.

דוד אזולאי: סליחה, ברשותך.

דוד אזולאי: אהוד, אתה יודע מתי עיד אל-אדחה שאחרי הרמדאן?

אהוד שילת: אני חושב שכתבתי את זה במכתב.

דוד אזולאי: חברי הכנסת הערביים מבקשים לדעת אם הנתונים שקיבלנו במכתב הם מדוייקים.

אהוד שילת: עיד אל-אדחה יחול בימים 4, 5 ו-6 באפריל.

איהאב כבהא: חלה פה טעות.

איהאב כבהא: עיד אל-אדחה, ככל שידוע לי, נופל חודשיים ועשרה ימים מתום מועד עיד אל-פיטר.

דוד אזולאי: עיד אל-פיטר נופל ב-28 בדצמבר 2000.

איהאב כבהא: ונגמר ב-8 בינואר.

איהאב כבהא: עיד אל-אדחה חל ב-10 במרץ.

דוד אזולאי: כתוב לי פה 5 במרץ.

איהאב כבהא: זה נגמר ב-10במרץ.

איהאב כבהא: אם קובעים בחירות ב-13 במרץ זה מאוד צמוד כי גם יש את העלייה לרגל.

איהאב כבהא: אני מציע 27 במרץ, שבועיים אחר-כך.

דוד אזולאי: אתה מציע לדחות את זה מעבר לבקשת השר.

איהאב כבהא: בשבועיים כי יש עניין העלייה לרגל.

דוד אזולאי: אהוד, יש פה טענה, אני חושב שהטענה צודקת כי בעצם באתם לתקן משהו אבל התיקון הוא לא מושלם.

אהוד שילת: אני ראיתי שעיד אל-אדחה חל ב-4, 5 ו-6 באפריל.

אהוד שילת: יכול להיות שטעיתי.

אהוד שילת: אני מוכן לבדוק את זה.

אהוד שילת: לכן גם כתבתי במכתב שהבחירות החוזרות, אם יהיו, יהיו כעשרה ימים לפני עיד אל-אדחה בהנחה שזה בתחילת אפריל.

דוד אזולאי: הבקשה כאן היא לדחות את זה לא רק מעיד אל-פיטר אלא גם מעיד אל-אדחה.

אחמד טיבי: יש טעות של חודש.

דוד אזולאי: לא הייתי רוצה כרגע לקבל החלטה חפוזה.

מוחמד כנעאן: אפשר לעשות את זה גם בפברואר כי זה לפני העלייה למכה, אחרי עיד אל-פיטר ולפני עיד אל-אדחה.

איילת פישמן: כדי לקבוע את הבחירות בפברואר אנחנו צריכים להתחיל כבר את הפעולות.

דוד אזולאי: אם נניח נחליט שהבחירות יהיו בפברואר, משרד הפנים לא יכול להיערך מפני שישנם תהליכים כמו מועד הגשת הרשימות, רשימת המועדים, פנקס הבוחרים.

דוד אזולאי: אהוד, יש פה כמה דברים שאני מבקש שתבדוק אותם מחדש.

דוד אזולאי: יש פה הצעה של חבר-הכנסת מוחמד כנעאן, אני מבין שטכנית היא לא מסתדרת, והיא להקדים את הבחירות לחודש פברואר.

אהוד שילת: כל הקדמת בחירות לחודש פברואר תיצור פעולות בחודש הרמדאן או בעיד אל-פיטר.

דוד אזולאי: יש פה הצעה, שאם כבר דוחים לדחות את זה מעבר לעיד אל-אדחה כיוון שאנשים נמצאים בעלייה לרגל.

אהוד שילת: שבועיים אחרי עיד אל-אדחה.

דוד אזולאי: אני רוצה שמשרד הפנים יבדוק ויתן לנו תאריכים מדוייקים.

אחמד טיבי: למה לדחות את זה?

אחמד טיבי: זה עניין פשוט.

דוד אזולאי: אהוד, אתם מוכנים לסגור עכשיו על תאריך?

אהוד שילת: אנחנו הצענו שהבחירות יהיו ב-13 במרץ.

אהוד שילת: ההצעה פה היא לדחות את הבחירות בשבועיים.

אהוד שילת: אין לי בעיה עקרונית עם זה.

אהוד שילת: כל הפיתולים שעשינו זה בשביל שהבחירות לא יפלו בחגים.

אחמד טיבי: אני מציע 27 במרץ.

אחמד טיבי: יש לכם התנגדות?

אהוד שילת: כן, אין בעיה.

דוד אזולאי: אם כך, הוועדה ממליצה לשר הפנים לקבוע את מועד הבחירות בבסמ"ה ומעלה עירון ביום שלישי, ד' באדר התשס"א, 27 במרץ 2001.

דוד אזולאי: בכך בעצם ענינו על כל הבקשות.

אהוד שילת: אולי בהסתייגות אחת קטנה.

אהוד שילת: אני אבדוק מחדש את לוח הזמנים להכנת הבחירות.

דוד אזולאי: זה מה שהצעתי לך.

אהוד שילת: אין לי בעיה עם התאריך, אם זה שבוע יותר מאוחר או שבועיים יותר מאוחר, אלא שבהכנת הדברים, יום הגשת הרשימות לא יפול על איזה חג אחר.

אחמד טיבי: אין, בדקנו הכל.

דוד אזולאי: עו"ד כבהא, אנחנו נקבע שתאריך הבחירות יהיה ב-27 במרץ.

דוד אזולאי: והיה ויש מכשול אחר אתה תודיע לנו ונזמן ישיבת ועדה.

דוד אזולאי: אם לא קיבלתי ממך שום הודעה התאריך הזה סופי.

אחמד טיבי: מקובל.

מוחמד כנעאן: בסדר גמור.

דוד אזולאי: אני מקבל את ההערה של היועצת המשפטית.

דוד אזולאי: , שתוך שבוע ימים אנחנו רוצים לקבל מכתב ממשרד הפנים שהתאריך הזה מקובל.

דוד אזולאי: אם לא קיבלנו שום מכתב מכם זה אומר שהתאריך 27 במרץ הוא התאריך הקובע.

דוד אזולאי: מקובל?

אחמד טיבי: כן, פה אחד.

דוד אזולאי: תודה רבה, ישיבה זו נעולה.